Euroopa riikide kohalike omavalitsuste autoriteetne esinduskogu - Euroopa Nõukogu Kohalike- ja Piirkondlike Omavalitsuste Kongress (lühendatult CLRAE) võttis tänavu 28. oktoobril Strasbourgis pärast arutelu vastu mitmeid kriitilisi märkusi sisaldava soovituse nr 294(2010) kohalikust demokraatiast Eestis. Soovituse aluseks on põhjalik  raport Eesti kohalike omavalitsuste olukorrast ja kümne aasta eest tehtud samalaadse soovituse täitmisest. Eesti valitsusparteidele meeldib kuulata Euroopast ning Ameerikast ainult neid avaldusi, mis kiidavad meie riigi püüdlikkust ning valitsuse hoolimatult karmi agarust eelarve- ja maksupoliitikas, mis paneb majanduskriisi põhiraskused väiksema ja keskmise sissetulekuga inimeste õlule. See Eestit otseselt puudutav tähtis dokument on aga Toompeal suudetud seekord peaaegu maha salata. Tõsi, sellest ilmus  mõni uudisnupp, kuid seegi vanas heas nõukogude propaganda laadis serveerituna. Euroopa omavalitsuskogu soovituste sisu anti edasi väga napilt ning need said kohe regionaalministrilt kiire vastulöögi. CLRAE kriitikat püüti pisendada ning tähelepanu juhtida hoopis mujale. Kuid seekord on Euroopa kriitika Toompea koalitsioonile ja Stenbocki majale tõsiselt ebamugav, sest see tuleb "omadelt". Seekord ei saa peaminister hoogsalt kalambuuritseda ja Eesti suunas tehtud märkusi peita, sest Eesti kohaliku  demokraatia kohta tegi raporti parempoolne poliitik - Euroopa Rahvapartei esindaja Jos Wienen Hollandist, mitte mõni vasakpoolne, kelle märkusi oleks valitsus asunud tõrjuma kulunud klišeedega. Seega on probleemid Eesti omavalitsuste olukorras reaalselt olemas ja tõsised ning Euroopa kriitikat põhjustab ka see, et kümne aasta jooksul on ses vallas tehtud väga vähe ning 2000.a. soovitusi on paljus eiratud.